Mårhunden er et rovdyr, som første gang blev set i Danmark i 1980. I dag findes der mellem 2000 og 3000 mårhunde i Danmark.

Miljøstyrelsen og Danmarks Jægerforbund forsøger dog at holde bestanden af mårhunde nede. Mårhunde ødelægger nemlig biodiversiteten og er en trussel mod fugle og små pattedyr.

Men et nyt studie fra Københavns Universitet viser, at mårhunde får flere unger end forventet. Faktisk får hver drægtig mårhund 11 unger.

Biolog: Det er et alvorligt problem

Hans Erik Svart er biolog ved Naturstyrelsen. Han siger, at det er et alvorligt problem.

- De får langt flere unger, end vi havde regnet med, så vi skal bekæmpe mange flere for at holde bestanden nede. Det er ekstremt, det går lynhurtigt, og det er et stort problem.

- Vi slipper nok aldrig af med den igen. Alt, vi kan gøre, er at begrænse udbredelsen. Vi skal forhindre den i at etablere sig på Fyn, siger han.

Ulven er mårhundens eneste fjende

Karl-Åge Dalbæk Andersen er projektleder i Danmarks Jægerforbund. Han siger, at mårhunden spiser det meste og er tryg på både landjorden, i vandet og i træer.

- Vi har ofte oplevet, at mårhunde svømmer ud til ænder, gæs og svaners reder. Der spiser den både unger og æg, siger han.

Ulven er mårhundens eneste fjende i naturen. Men man har ikke set nogle tilfælde, hvor ulven har dræbt en mårhund.